**Тақырыбы :** «Қош келдің, Наурыз!»   
**Сабақтың мақсаты**: Балаларға ұлтымыздың салт-дәстүрлерін көрсете отырып отансүйгіштікке, бауырмалдыққа, ұлтжандылыққа тәрбиелеу. Ұлыстың ұлы күні туралы мағлұмат бере отырып ой өрістерін кеңейту. Ұлттық ойын, саз әуендер арқылы сезім, қимыл-қозғалыс белсенділігіне тәрбиелеу.   
**Қолданылатын әдіс-тәсілдер**: сахналық көрініс, ойын, сұрақ-жауап.   
  
**Көрнекіліктер:** ұлттық нақыштағы ою-өрнектер, нақыл сөздер.   
І**. Кіріспе сөз:**

Құрметті қонақтар, ата - аналар, ұстаздар, оқушылар!

Осы бүгінгі жиналып отырғанымыз көктем мезгіліндегі қазақтың ұлы мейрамы Наурыз - яғни Жаңа жыл! Наурыз айының 22 - інде күн мен түн теңеледі. Адамдар бір - бірін мерекемен құттықтайды. Жеті түрлі тағамнан наурыз көже пісіреді. Үлкен кісілер ақ тілек айтып, бата береді.

Осы қуанышты күн, жаңа жылдарыңыз құтты болсын, халайық. Ұлыстың Ұлы күні аталған Наурызда еңбектеріңіз өнімді, тілектеріңіз қабыл боп, ескі ауыртпалықтарыңыз ескі жылда кетіп, жаңа жылда жаңа үміт, жаңа тіршілікпен, осы Ұлыстың Ұлы күнінде елімізге, жерімізге Наурызымыз есігін қуанышпен ашсын. Әр шаңыраққа береке, бірлік, мәртебе келсін! Барлық жақсы ниет - тілектеріңіз қабыл болсын!  
**Жүргізушілер: Алаш :**  Уа, жараңдар, жараңдар!   
 Бәрің бері қараңдар.   
 Наурыз думан басталды!   
 **Ерасыл :** Жер әлемді жайнатып, , Әнші құстарды сайратып , н Наурыз тойын тойлатып , **Бірге :** Ұлыстың ұлы күні келді, той құтты болсын! **Алаш :**  Ақ мол болсын! Дендеріңіз сау, отбасыларыңыз аман болсын! **Ерасыл :** Тойымыз тойға ұлассын дей отырып мерекемізді бастаймыз!

**1-жүргізуші: Алаш**

Армысыздар, халайық!

Бармысыздар, бауырлар!

Наурыз тойын жұп жазбай,

Жылда қарсы алайық.

**2-жүргізуші: Ерасыл**

Уа, ағайын халайық!

Мұнда назар салайық!

Мерекесі халықтың,

Наурыз тойын бастайық!

**1-жүргізуші: Алаш**

Наурыз келді еліме,

Наурыз келді жеріме!

Байлық бақыт тілеймін,

Бүкіл қазақ еліне!

**2-жүргізуші: Ерасыл**

Досқа құшақ ашайық,

Өлең жырға басайық.

Қазақтың бір салты деп,

Тойға шашу шашайық.

Наурыз келсе,

Құт келгені халайық!

Есік ашып, шашу шашып,

Ел боп қарсы алайық!

**1-жүргізуші: Алаш**

Шашу шаштық болсын деп аман халқым,

Болған соң мұндай дәстүр жақсы салтым.

Шашуды тер, мол болсын деп несібелі,

Келер жылға жетсек деп аман-есен.

**2-жүргізуші :Ерасыл**

Той дегенде қазақтың жаны кірер,

Бағаңды жас білмесе, кәрі білер.

Наурызың құтты болсын, нар ағалар,

Наурызың құтты болсын, барша Халқым  
**Алдар көсе мен Шығайбай** (сахналық көрініс)   
**Алдар:** Ассалаумағалейкум, байеке! Ұлыс оң болсын, ақ мол болсын! Анау алыс шалғайдан наурыз тойы болған соң құдайы қонақ болып қыдырып келдім. Наурыз құтты болсын!   
**Шығайбай:** Әй, Алдар, қайдағы наурыз мерекесін айтып тұрсың?! Той тойлайтын жайым жоқ! Қыстың қандай қатты болғанын өзің де көрдің емес пе! Соятын мал да жоқ, өзі қыстан бәрі арық болып шықты.   
**Бәйбіше:** Байеке-ау, о не дегенің?! Алдар жақсы келді. Бүгін расында да жай күн емес, Ұлыстың ұлы күні ғой. Күн мен түннің теңелген күні, жер ананың жібіген күні. Жаңа жылымыздың келген күні ғой! «Ұлыс күні қазан толса, сол жылы ақ мол болар» деп бекер айтылмаған ғой. Пейіліңді кеңейтсеңші! Мен наурыз көже пісірейін!   
**Шығайбай:** - Бәйбіше сөзіңнің жаны бар-ау деймін! Ал, Алдар, жүр үйге кірейік! О,Алдыкен мерекеге қош келдің. Көріспегелі көп болды (Екеуі төс қағыстырады).Ал балалар сендер де төс қағыстырып бір бірімен көрісіңдер.Бір –біріңе жақсы ізгі тілектер тілеңдер.

**Жүргізуші:**  Шаттанып бүгін жаңа жыл   
 Халқына шашып жаңа нұр.   
 Келеді Қыдыр атамыз   
 Жүректен төгіп жаңа жыр.   
(Алдар көсе мен Шығайбай Қыдыр атаны қарсы алып, төрге шығарады)   
  
**Қыдыр ата:**   
Ау, аман ба, жараңдар!   
Алтын таңға қараңдар.   
Ерте жайнап атты таң, естіліп тұр шаттық ән.   
Жұрағатым қуанып,   
Рахатын тапты жан.   
Келе жатыр жылымыз,   
Мейрамдаймыз мұны біз.   
Жас балаша нұрланып,   
Жадырайды күніміз.   
Күннің жаңа нұры бар,   
Мұның ғажап сыры бар.   
Халық сүйген мейрам – бұл!   
Қарсы алайық тұрыңдар!   
**1-жүргізуші:**

Армысыз әлемнің алтын шырағы,

Күн-Ана! Төрлетіңіз!

**Күн- ана**   
Сәлем ата-аналар!   
айналайын, балалар!   
Қыдыр баба аман ба?   
жаса жайлы заманда   
Уақыт үдеп келдім мен   
Бақыт тілеп адамға!

***Күн-Ана:***

-О, Қасиетті Жер – Ана! Мен сен үшін табиғат байлығына енген тау-тасыңнан, жан-жануарыңнан бастап адам затына дейін қуаныш нұрын себу үшін өзіңнің гүл Көктеміңді, Ару-Көктемімді шақырғалы отырмын.

***(Ортаға жасыл киіммен «Көктем Аруы» шығады)***  
  
**Ару-көктем:** Ұлыстың ұлы күні құтты болсын ағайын! Еліміз аман, жұртымыз тыныш болсын! Жаңа жыл жақсылыққа толы болсын!

Қудым жерден суықты,

Қырдан салқын бу шықты.

Ұлыс күнге бүгін мен,

Жеттім міне асыға.

Келген жылым,

Жақсылыққа басташы.

Қуанышпен әр үйдің,

Босағасын атташы.

Келген жылым,

Болсын дәйім бақытты.  
( Алдар қонақтарды төрге шақырады)

Ән «Көктем»  
**Жүргізуші :** Ал, халайық, тұрмайық,

Әндетейік жырлайық!

Ортамызды ашайық,

Ырыс тілеп бұл жылға,

Жырдан шашу шашайық!

1. Балалардың наурызға әзірлеген тақпақтары

Марал Келіңдер, наурыз тойын қарсы алайық,

Билейік,жыр жырлайық, ән салайық,

Қаһарлы қыстан өтіп наурыз келді

Арқаңды кеңге созшы, уа халайық!

Мәди Наурыз қайтып оралды, аты да аңыз,

Сұрамаймыз алғыс та , ақы да біз.

Үй ― дастархан, думанымыз ― сахнамыз,

Ұлы мейрам ― Наурызға шақырамыз!

Әдемі Жаңа күн ол ― жыл басы,

Жиырма екісі наурыздың.

Наурыз айда ― төл басы,

Бүршік атар бау біздің.

Ахмет Есебімен дананың

Күн мен түнді теңеген,

Наурызымыз ― жаңа күн,

Парсы сөзі көнеден.

Әсел Жыр сыйлаған, нұр сыйлаған тірлікке,

Қастерледік, қадіріңді білдік те.

Құтты болсын, Ұлыс күн жұмылдырған,

Бәрімізді ынтымақ пен бірлікке.

Бекжан Көктем жетті көл-көсір шуақ құрып,

Қыс барады қиылып, жылап тұрып.

Шатырында үйлердің Наурыз жүр,

Мұз пердесін ақпанның лақтырып.

Анара Наурыз мейрам жүректерге нұр сепкен,

Маңдайымнан сүйіп жатыр күн көктем.

Жарығыңмен, шуағыңмен Күн - Ана,

Алып келдің жер бетіне гүл көктем.

Айқын Жаңғырар дәстүр салтымның

Көзделсін бұлақ жалғасы.

Қастерлі менің халқымның,

Мереке Наурыз ― жыл басы!

Дильнура Жатыр шалқып көңілім, шалқып әнім,

Наурыз сыйлар қуаныш,бақыт нәрін,

Ұлыстан соң күтіп тұрған Ұлы күнің!

Наурыз көжеге бәрің кел, бәрің, бәрің

Әлішер Арпа, бидай бастаған

Жеті дәмнен аспаған.

Наурыз көже ― көп көже ―

Бұл тойдағы бас тағам.

Ашық болсын қос қабақ,

Тас атқанды аспен ат.

Бейтаныс та, таныс та,

Бүгін төрде бас қонақ.

Байырхан Жайдарымыз бәріміз,

Дастарқанда дәміміз.

Көжесі көп, қыры көк,

Қандай жақсы наурыз!

Осыншама жақсылық

Алып келдің, Наурызым!

Төрлет бізге нұр болып

Шуақ шашып нұр жүзің

2. Наурыз біздің әніміз   
Салтанатты сәніміз.   
Наурыз тойда қуанып,   
Би билейік бәріміз! (“Қаражорға” биі)   
- Қадірлі қонақтар, бүгін Шығайбайдың көңілі ашылған күн болып отыр. ол осы тойға арнап аламан бәйге, жарыс өткізіп сый беремін дейді.   
**Шығайбай**: Уа, халқым! Мына тойға арнап бәйге өткізгелі отырмын. Бас бәйгеге «темір тұлпар»!Қане, бері келіңдер! Кім тұлпардың иесі болғысы келеді?   
1. Арқан тартыс   
2. Қыз қуу (екі ата-ана мақал айтып жарысады)   
3. Ханталапай   
Әжелер:   
Ау, айналайы, балалар,   
Тоя ішсін деп тамсанып,   
Жеті түрлі дәм салып   
Наурыз көже пісірдік   
Оттан қазан түсірдік.   
Бал көжеден татыңдар,   
Бар қызыққа батыңдар!   
(әжелер наурыз көжені дастарханға әкеледі)

Бекжан Ұлы күнде халайық,

Қалай қарап қалайық,

Сәйгүліктей ағайық,

Жасын болып жанайық.

Ортамызға шақырып,

Бабамыздың Қыдырдай

Ақ батасын алайық!

Ендеше, Ұлыстың ұлы күнінде келген Қызыр бабамыздың ақ батасын алайық  
**Қыдыр ата (бата береді**):   
Сұрасаң, міне, бата,   
Дарысын Қызыр ата   
Ұлыс оң болсын, ақ мол болсын!   
Қайда барсаң жол болсын!   
Әр күнің жақсы болсын!   
Достығымыз берік болсын!   
Білім-өнер серік болсын! Әумин!

**1-жүргізуші**

Наурыз тойын тойладық міне ағайын

Амандықпен туа берсін күн сайын

Бақыт тілеп, бақ тілеп халқымызға

Мерекені бүгінгімен жабайық

**2-жүргізуші**

Молшылық пен тыныштық боп жерімізде

Бейбітшілік нық болсын елімізде

Достықпенен жайнай берсін Отанымыз

Байрағымыз желбіресін көгімізде.

**Ерасыл :**  Ән қосылып әніңе,

Сән қосылсын сәніңе!

**Бірге :** Ырысты боп жаңа жыл,

Бақ дарысын бәріңе!

**Алаш :** Ой қосылып ойыңа,

Бой қосылсын бойыңа!

**Бірге :**  Аман – есен жетейік.

Келер Наурыз тойына!

Жүргізуші: «Жаңбырменен жер көгерер, батаменен ел көгерер» дей отырып бүгінгі наурыз мерекесіне арналған ертеңгілігімізді аяқтаймыз!

|  |
| --- |
|  |
|  |
|  |

|  |  |
| --- | --- |
|  |  |
|  | |